ועדת העלייה, הקליטה והתפוצות, כנסת 25, פרוטוקול מספר 122, 2024-01-03 00:00

עודד פורר: בוקר טוב לכולם

עודד פורר:  אני מתכבד לפתוח את ישיבת ועדת העלייה, הקליטה והתפוצות

עודד פורר:  היום ה-3 בינואר 2024, כ"ב בטבת התשפ"ד

עודד פורר:  על סדר היום הצעה לסדר יום בנושא זינוק בגילויי האנטישמיות והסכנה לקהילות היהודיות באירופה ובארה"ב, של חברי הכנסת סימון מושיאשוילי, טטיאנה מזרסקי ומשה רוט

עודד פורר:      אני אציין שמדובר בדיון שישי בו אנחנו עוסקים בסוגיית האנטישמיות שעלתה לדיון בוועדה בחצי השנה האחרונה, מאז יוני 2023

עודד פורר:  בדיון האחרון השתתפו 16 נציגים מקהילות יהודיות בעולם שסיפרו על האנטישמיות שהם חווים בכל אחת מהמדינות

עודד פורר:  בארצות הברית דווח על עלייה של 388 אחוזים בממדי האנטישמיות כאשר בכל יום מתרחשים כ-80 מעשים אנטישמיים כלפי יהודים

עודד פורר:  בצרפת עלייה של 300 אחוזים

עודד פורר:  בפרלמנט בקטלוניה העבירו החלטות אנטי ישראליות ומתקיימות עצרות תמיכה עם משפחות ההרוגים מעזה

עודד פורר:  מקרי אנטישמיות בקנדה כאשר נזרקים בקבוקי תבערה על מוסדות יהודיים ויהודים מסתירים סממנים יהודיים

עודד פורר:  בברזיל מתחילים לחוש באנטישמיות בעיקר ברשתות החברתיות

עודד פורר:  כ-50 אחוזים מיהודי סקנדינביה שוקלים לעלות ארצה בגלל האנטישמיות שהם חווים

עודד פורר:  בצ'ילה חוששים להפגין את הזהות היהודית

עודד פורר:      צריך להבין שהצבר הקטן הזה של הנתונים שהקראתי מהדיונים הקודמים שעלו כאן, רק 20 אחוזים מהאירועים האנטישמיים בעולם מדווחים, מה שמבהיר שממדי האנטישמיות גבוהים בהרבה מכפי שידוע ומדווח באמצעי התקשורת

עודד פורר:       אני שב ומזכיר שמדינת ישראל היא תעודת הביטוח של העם היהודי בכל התפוצות

עודד פורר:  זאת המשימה של המדינה הזו ועל הבסיס הזה היא קמה אחרי שנים ארוכות שיהודים הסתובבו כפליטים בכל רחבי העולם

עודד פורר:  מאז יהודים אינם פליטים, יש להם מדינה וכאן הבית שלהם

עודד פורר:  בכל מקום שמישהו חש מאוים, מדינת ישראל צריכה להיות המדינה הבטוחה ביותר עבור העם היהודי

עודד פורר:       יש הרבה מאוד גופים במוסדות הלאומיים שתומכים גם בביטחון הקהילות היהודיות בתפוצות – הסוכנות היהודית תומכת באמצעות קרן קהילות – וראינו גם הצהרות תמיכה, גילויי תמיכה ופעילות של הקהילות היהודיות בתפוצות לטובת המאבק באנטישמיות

עודד פורר:      אחד הדברים שעלו בדיוני הוועדה הוא השיח ברשתות החברתיות שמעודד גילויי אנטישמיות כנגד יהודים בעולם

עודד פורר:  אני חייב לומר שהרשתות החברתיות מהוות חלק משמעותי בהפצת התכנים האנטישמיים ובעידוד למעשים אנטישמיים

עודד פורר:  כל מה שנעשה כרגע בהסרת תכנים, נעשה מתוך רצון טוב ולא מתוך רגולציה של מדינת ישראל

עודד פורר:  הגשתי הצעת חוק למניעת ביצוע עבירות באמצעות פרסום באינטרנט, הסרת תוכן, שתאפשר לייעל את ההתמודדות של מדינת ישראל עם פרסום של תכנים ברשת האינטרנט במקרים של פרסום המהווים עבירה פלילית הפוגעת בביטחונו הפיזי או הנפשי של אדם

עודד פורר:  אני חייב לומר שבהיבט הזה ממשלת ישראל לא עושה מספיק ולא בונה לעצמה את הכלים להתמודדות

עודד פורר:  זה חלק מהדברים שאני אבקש שניגע בהם בדיון

עודד פורר:      הדיון הזה הוא דיון מהיר שהגיש חבר הכנסת סימון מושיאשוילי ולכן נאפשר לו לדבר לפני שניתן לנוכחים להתייחס

סימון מושיאשוילי: בוקר טוב לכולם

סימון מושיאשוילי:  תודה רבה אדוני היושב-ראש על הדיון שמתקיים כאן

סימון מושיאשוילי:  ודאי שהנתונים שציינת מעניינים אותנו ולכן אנחנו כאן אבל אני לא אלאה בנתונים

סימון מושיאשוילי:  לפני כשבועיים ביקרה כאן משלחת של הסנט הצרפתי - אני חבר בשדולת הידידות – וציינתי בפניה כתבה שקראתי באותו בוקר

סימון מושיאשוילי:  זה היה בדיוק לפני שבועיים

סימון מושיאשוילי:  בכתבה דובר על גברת יהודייה שמתגוררת בפריס, עיר הבירה של צרפת, חוששת להמשיך ולקבוע את המזוזה בפתח ביתה

סימון מושיאשוילי:  בכלל לא מפתיע

סימון מושיאשוילי:  מצער מאוד כמה שזה לא מפתיע

סימון מושיאשוילי:  חברי המשלחת ודאי יעשו את שלהם, גם יושב-ראש הסנט הצרפתי נלווה לאותה משלחת

סימון מושיאשוילי:      בעיניי הנקודה החשובה היא לשמוע מה עושים בעניין משרד החוץ ומשרד התפוצות

סימון מושיאשוילי:  קיבלנו חומר רקע ובו נאמר כי יש מעל 3,000 מתנדבים שמגייסים ורותמים לעניין

סימון מושיאשוילי:  אכן מספר עצום, יפה וחשוב ביותר אבל זה נעשה בהתנדבות

סימון מושיאשוילי:  ההתנדבות היא חשובה אבל אין תחליף לאנשי מקצוע ואולי גם לאנשים מפורסמים שנמצאים בכל מדינה ומדינה, לרתום אותם לנושא הזה

סימון מושיאשוילי:  אותם צעירים שמתנגדים למדינת ישראל היום – והנתונים באמת מדאיגים, 67 אחוזים ברחבי ארצות הברית, בת הברית הגדולה ביותר שלנו, גילי 18 עד 24 - חושבים שעם ישראל, היהודים כאן במדינת ישראל הם הוא הגורם המדכא

סימון מושיאשוילי:  אותם צעירים יהיו בעוד 20 שנים המנהיגים בארצות הברית

סימון מושיאשוילי:  היום אנחנו נעזרים בארצות הברית בחימוש וכולי וכמובן העזרה שלהם במוסדות האו"מ אבל מה יהיה בעוד 20 שנים? מה יהיה בעוד 15 שנים? אם זה בגרמניה, בבריטניה, בצרפת וכמובן במדינות שעדיין תומכות בנו

סימון מושיאשוילי:  הצעירים האלה יהיו המנהיגים שם

סימון מושיאשוילי:  אני כבר לא מדבר על חימוש אלא על מאבק כשהם יצטרפו אלינו לפחות בעל פה

סימון מושיאשוילי:      אנחנו חייבים לנסות לשנות דיסקט כי אם לא, כל המנהיגים בעוד דור ואולי אפילו פחות מדור, שזה 20-15 שנים, לא יהיו לנו בנות ברית

סימון מושיאשוילי:  אני רואה את זה כאירוע אסטרטגי

סימון מושיאשוילי:  יש לי מכרים בגיאורגיה, מדינה נוצרית, והם אומרים שכל ההנהגה שם וגם הרחוב, רתומים לטובת ישראל אבל בגלל שמדינות שהן בלשון המעטה לא בנות בריתנו כמו איראן, קטאר עושים שם עסקים – אתה רואה את הלך הרוח היום

סימון מושיאשוילי:  אנשים חוששים לחבוש כיפה או ללכת עם סממנים יהודים אחרים כמו הטלית שהיא מחוץ לבגד

סימון מושיאשוילי:  אנחנו רואים שינויים וזה באמת עניין אסטרטגי

סימון מושיאשוילי:       אדוני היושב-ראש, ציינת שמדינת ישראל היא המדינה שכל יהודי צריך להרגיש חופשי

סימון מושיאשוילי:  אולי בעוד 20 שנים נהיה המדינה היחידה בה יהודי יוכל לחבוש כיפה

סימון מושיאשוילי:  אני לא מדבר על מזוזה בפתח הבית

סימון מושיאשוילי:  תודה

טטיאנה (טניה) מזרסקי: אדוני היושב-ראש, תודה לחבר הכנסת סימון מושיאשוילי על היוזמה אליה הצטרפתי

טטיאנה (טניה) מזרסקי:  קיבלתי דוח של משרד התפוצות על אירועי אנטישמיות בתקופת המלחמה והזדעזעתי ולא הכול נכלל בדוח הזה

טטיאנה (טניה) מזרסקי:  אנחנו רואים כותרות, צופים בחדשות ורואים ברשתות החברתיות עדויות על אירועים אנטישמיים, זה מזעזע וזה צריך לזעזע לא רק אותנו אלא את ממשלת ישראל

טטיאנה (טניה) מזרסקי:  טוב שאנחנו מקיימים את הדיון

טטיאנה (טניה) מזרסקי:  אנחנו צריכים לחשוב על צעדים פרקטיים, איך אנחנו יכולים למנוע את זה ולהגן על הקהילות היהודיות ועל היהודים מחוץ לישראל

טטיאנה (טניה) מזרסקי:       כפי שציינתי במליאת הכנסת עת העלינו את ההצעה לסדר, בילדות עברתי אירוע אנטישמי

טטיאנה (טניה) מזרסקי:  כשעוברים פעם, זה לכל החיים

טטיאנה (טניה) מזרסקי:  היהודים בחוץ לארץ צריכים לדעת שהם יכולים לקבל הגנה מאת מדינת ישראל ושיש להם כאן בית טוב שמחכה להם ויודע לקלוט אותם כאן

טטיאנה (טניה) מזרסקי:  אנחנו צריכים לדאוג לחינוך במדינות אחרות למניעת אנטישמיות

טטיאנה (טניה) מזרסקי:  המאבק באנטישמיות צריך להיות בכל הרבדים וזה אומר הרבה דיפלומטיה, הרבה פוליטיקה, הרבה חינוך וגיוס תומכים של אלה שהם כן אוהבי ישראל

טטיאנה (טניה) מזרסקי:  שיהיו יותר הפגנות פרו ישראליות

טטיאנה (טניה) מזרסקי:  אנחנו כישראלים צריכים ליזום ולדאוג לכך שזה יקרה

עודד פורר: נציגי משרד התפוצות לא כאן

שלומית אבינח: בדרך

עודד פורר: אני מקווה שהם יגיעו

עודד פורר:  הדיון יתקיים עד 11:00

עודד פורר:      משרד החוץ

רות כהן-דאר: בוקר טוב

רות כהן-דאר:  אני מנהלת המחלקה למאבק באנטישמיות ושימור זיכרון השואה

שלומית אבינח: נציג משרד התפוצות הגיע

רות כהן-דאר: בממשלה האחריות על ריכוז נושא המאבק באנטישמיות, כולל משאבים וכוח אדם, נמצאים במשרד התפוצות

רות כהן-דאר:  אנחנו פועלים ברחבי העולם באמצעות 108 הנציגויות שיש למדינת ישראל בעולם

רות כהן-דאר:  על סדר יומו של כל דיפלומט ישראלי נמצא נושא המאבק באנטישמיות

רות כהן-דאר:  נושא המאבק באנטישמיות והדה-לגיטימציה של ישראל, כל שנה הוא יעד מספר שש בעשרת היעדים של משרד החוץ וזה אומר שגם משקיעים בזה עבודה

רות כהן-דאר:  היתרון שלנו הוא עבודה בעיקר מול ממשלות אבל לא רק

עודד פורר: מה גובה התקציב שמוקצה במשרד החוץ לטובת הפעילויות של המשרד בנושא הזה?     

רות כהן-דאר: לא הרבה

עודד פורר: בכל זאת? לסבר את האוזן

רות כהן-דאר: אני לא יודעת מספרים

עודד פורר: שגריר בצרפת רוצה לעשות פעילות בהקשר של מאבק באנטישמיות, איזה תקציב מוקצה לו?     

רות כהן-דאר: במצב של היום אין לנו כל כך מה לתת

רות כהן-דאר:  בשגרה אנחנו תומכים בכל פעילות ששגרירים או נציגויות שלנו מעוניינות לעשות

עודד פורר: מה זאת אומרת? לא הבנתי

עודד פורר:  מה זה במצב של היום? מבחינה תקציבית?     

רות כהן-דאר: במצב של היום אנחנו באפס תקציב

רות כהן-דאר:  כן

עודד פורר: אפס תקציב

רות כהן-דאר: היום אין לנו תקציב

עודד פורר: ליעד מספר שש של משרד החוץ אין תקציב

סימון מושיאשוילי: זה לא משנה אם זה מספר אחד או מספר אפס

רות כהן-דאר: לא

רות כהן-דאר:  אתה לוקח את זה למקום לא נכון

עודד פורר: אבל זה המקום

רות כהן-דאר: בשגרה אנחנו מקצים - - -     

עודד פורר: מה זאת שגרה?     

רות כהן-דאר: שגרה היא כל השנה

רות כהן-דאר:  עכשיו אנחנו ב-1 בינואר וכרגע אנחנו אפילו לא יודעים מה יהיה התקציב שלנו לשנה הזאת

עודד פורר: בחודש נובמבר 2023

רות כהן-דאר: בנובמבר כל הפעילות של המשרד הייתה מכוונת לענייני המלחמה

רות כהן-דאר:  כל פעילות שנציגות מעוניינת לעשות וקשורה למאבק באנטישמיות, היא מקבלת תמיכה תקציבית גם במצבים בהם יש קושי תקציבי

עודד פורר: באיזה היקף? מה התקציב שהוקצה בשנת 2023 לטובת הנושא הזה? סדר גודל

עודד פורר:  מאות אלפים? מיליונים? עשרות אלפי שקלים?     

רות כהן-דאר: מאות אלפי שקלים

עודד פורר: זאת אומרת, בשנת 2023 הוקצו פחות ממיליון שקלים לטובת העניין

רות כהן-דאר: בגבולות האפשר

רות כהן-דאר:  כן

עודד פורר: גברתי, אני לא בא אלך בטענות

עודד פורר:  לא את זו שמתקצבת

עודד פורר:  אני בטוח שהיית שמחה לומר כאן 100 מיליון שקלים

רות כהן-דאר: נכון

עודד פורר: אנחנו צריכים לדעת את המספרים

עודד פורר:  מבחינת משרד החוץ, ההקצאה לטובת העניין הזה היא סדר גודל של מאות אלפי שקלים

עודד פורר:       משרד התפוצות

עמית אפרתי: שלום לכולם

עמית אפרתי:  המשרד עושה - גם בשגרה אבל ביתר שאת מתחילת המלחמה – מספר רב של פעילויות למאבק באנטישמיות, חלק באופן ממוקד באירופה וחלק באופן רחב יותר

עמית אפרתי:  אנחנו מגבשים את תמונת המצב העולמית שמועברת גם לחברי הוועדה כאן באופן דו-יומי

עמית אפרתי:  זה דוח שסוקר את מגמות האנטישמיות ברחבי העולם והצעדים שנקטו ממשלות

עמית אפרתי:  הדוחות האלה מתורגמים לשפות ומוגשים גם לקהילות היהודיות

עמית אפרתי:  אנחנו רוצים שממשלות ייקחו ויישמו צעדים טובים או לא יישמו צעדים פחות טובים שננקטו במקומות אחרים

עמית אפרתי:       במסגרת פעילויות הניטור של המשרד אנחנו מפיצים, על בסיס כמעט יומי, התרעות לפגיעות קונקרטיות בקהילות יהודיות

עמית אפרתי:  רק אתמול היינו בשיח עם גורמי שיטור מקומיים באחת המדינות באירופה

עמית אפרתי:  אנחנו מנגישים את זה דרך הקהילות, את האיומים הקונקרטיים שעולים במערכות הניטור שלנו

עמית אפרתי:      אנחנו עושים תדרוכים למנהיגים קהילתיים ולכוחות ביטחון מקומיים לא יהודיים כדי לרתום אותם למאבק באנטישמיות

עמית אפרתי:  זה חלק מפרויקט של המשרד

עמית אפרתי:  אנחנו מביאים לארץ לסמינר כאשר אחת בשבוע-שבועיים מגיעים בשגרה כוחות ביטחון ממדינה אחרת כדי להכשיר אותם לשיטור בכיר שעוסק בביטחון הקהילות היהודיות

עמית אפרתי:  אנחנו מאמנים אותם כאן למאבק באנטישמיות

עמית אפרתי:  אנחנו עושים להם תדרוכים, גם על רקע המלחמה, כדי לרתום אותם ושיבינו טוב יותר, יחד עם קציני הביטחון של הקהילות, את הצרכים של הקהילות

עמית אפרתי:  יחד עם הסוכנות היהודית, קרן המיגון, אנחנו ממגנים מוסדות יהודיים, מוסדות שמשמשים לצרכים יהודיים, כמובן לצרכים ציבוריים

עודד פורר: זה מתקציב המשרד?     

עמית אפרתי: כן

עודד פורר:  כמה מתקציב המשרד הוא לטובת קרן הקהילות?     

עמית אפרתי: עד כה שמונה מיליון שקלים ואנחנו מעריכים שעוד שמונה מיליון שקלים עכשיו

עודד פורר: זה לא כסף מהקהילות

עודד פורר:  זה כסף שמגיע מכם

עמית אפרתי: כסף שמגיע ממשרד התפוצות לטובת מיגון בסיס

עמית אפרתי:  כלקח מניסיון הפיגוע בגרמניה, שם היה אמצעי מיגון בסיסי שמנע פיגוע בערב יום כיפור, אנחנו מתקינים אמצעים כאלה

עמית אפרתי:  הסוכנות עושה את זה והמשרד שותף יחד עם גורמים נוספים כדי למגן את המבנים המאוימים ביותר על רקע העלייה בהיקפי האנטישמיות

עמית אפרתי:  כמו שאמרתי, הפרויקט הזה נמשך

עמית אפרתי:      מבחינת המאבק בשיח אנטישמי ברשת, בימים אלו אנחנו מקימים חמ"ל לאומי למאבק בשיח אנטישמי ברשת כאשר המטרה היא לקחת את כל הגורמים הממשלתיים והלא ממשלתיים, לשבת במקום אחד, במוקד אחד, עם מיטב המערכות הטכנולוגיות יחד עם מפע"ת, עם משרד הביטחון, ולמקד את המאמצים גם בהיבטים ביטחוניים וגם בהיבטים של הסרת תכנים מהרשת

עמית אפרתי:  יש לנו כאן שותפים גם מארגוני החברה האזרחית שלוקחים חלק בדבר הזה

עמית אפרתי:      תמיכה ביוזמות חברה אזרחית

עמית אפרתי:  אנחנו מתקצבים דרך מיזם ווייסס אוף ישראל (קולות ישראל)

עמית אפרתי:  אנחנו רוצים להעצים מאוד יוזמות בחברה האזרחית למאבק באנטישמיות והמשרד הקצה לזה לא מעט כסף

עמית אפרתי:       תוכנית למאבק באנטישמיות בבתי ספר יהודיים ברחבי העולם דרך מיזם יונייטד של המשרד

עמית אפרתי:  אנחנו עובדים עם בתי ספר יהודיים, בעיקר בהיבטי חוסן

עמית אפרתי:      תוכנית פרטנית עם קהילות יהודיות

עמית אפרתי:  יצאנו לפיילוט עם ארבע קהילות יהודיות, שתיים מהן באירופה, כדי לתת מענה הוליסטי למאבק באנטישמיות באותה מדינה

עמית אפרתי:  הכול כמובן יחד עם הקהילות ובשיתוף פעולה מלא איתן

עודד פורר: מה ההיקפים התקציביים? אתה יכול לפרט לנו?     

עמית אפרתי: בסך הכול או כל פרויקט?     

עודד פורר: בסך הכול ובתוך זה את הפרויקטים הגדולים

עמית אפרתי: אני יכול לדבר על פרויקטים ספציפיים

עמית אפרתי:  המשרד אחראי גם על הקשר עם התפוצות, על חיזוק זהות יהודית וקשר עם ישראל, מאבק באנטישמיות וגם מאבק בדה-לגיטימציה בישראל

עמית אפרתי:  זו חלוקה שהיא חופפת

עמית אפרתי:  אני יכול לדבר פר פרויקט

עמית אפרתי:  לצורך העניין למיגון המוסדות אנחנו מקצים שמונה מיליון שקלים

עמית אפרתי:  אנחנו עושים עכשיו עוד איזשהו פרויקט של נאמני ביטחון בקהילות לו אנחנו מקצים

עמית אפרתי:  כל פרויקט הוא בנפרד

עמית אפרתי:  אם לא רוצה לזרוק סתם מספרים אבל אם תרצו משהו מסוים, נשמח להעביר לכם

טטיאנה (טניה) מזרסקי: אתם בקשר עם הוועד למאבק באנטישמיות של האיחדו האירופי? יש ועד כזה

טטיאנה (טניה) מזרסקי:  אתם יצרתם איתם קשר?     

רות כהן-דאר: אנחנו בקשר שוטף איתם

עודד פורר: איך שיתוף הפעולה בין שני המשרדים?     

רות כהן-דאר: טוב

עמית אפרתי: לדעתי מצוין

עמית אפרתי:  כשלושה חודשים לפני המלחמה הקמנו פורום למאבק באנטישמיות שמשותף לממשלת ישראל ולמוסדות הלאומיים

עמית אפרתי:  בפורום זה לוקחים חלק משרד החוץ, משפטים, עלייה וקליטה, יד ושם, ההסתדרות הציונית, הסוכנות היהודית, שוויון חברתי

עמית אפרתי:  אנחנו יושבים עם הפורום הזה שהתכנס פעמיים בפורום רחב יותר וכמה פעמים בפורום מצומצם

עמית אפרתי:  המטרה היא לתאם את המאמצים השונים ולסנכרן אותם

עמית אפרתי:  שיתוף הפעולה בין המשרדים מהצד שלי הוא טוב והוא משמעותי

טטיאנה (טניה) מזרסקי: יש גם איגום משאבים או משתפים פעולה רק באסטרטגיה?     

רות כהן-דאר: למשל בנושא הטיפול במשפחות החטופים היה לנו פרויקט משותף בתחילת המלחמה

רות כהן-דאר:  משרד התפוצות מימן ומשרד החוץ עשה את העבודה בחוץ לארץ כדי לקדם את הביקורים של משפחות החטופים ופגישות שלהם

עודד פורר: אבל זה לא מאבק באנטישמיות

רות כהן-דאר: לא, אבל זאת דוגמה לשיתוף פעולה שבו משאבים ממשרד אחד שירתו פרויקט משותף לטובת מדינת ישראל

רות כהן-דאר:  למשל במקרה משלחות של אנשי אכיפת חוק שמגיעות לכאן, משרד התפוצות מנהל את הפרויקט בארץ והשגרירויות שלנו מסייעות באיתור המשתתפים

עודד פורר: מה לגבי נושא הרשתות החברתיות? כמה אתם פעילים מול הרשתות?     

עמית אפרתי: אנחנו פועלים בעיקר מול משרד המשפטים שבסוף הוא הסמכות לפנות בשם מדינת ישראל לפלטפורמות כדי להסיר תכנים אנטישמיים, תכנים עם הסתה בהם יש גם תכנים אנטישמיים

עמית אפרתי:  אנחנו מעבירים למשרד המשפטים

עמית אפרתי:  כתוצאה מפעילות החמ"ל שמוקם עכשיו זה יעבוד בצורה יותר אוטומטית

עמית אפרתי:  אנחנו בקשר שוטף עם משרד המשפטים לטובת הנושא הזה

עמית אפרתי:  יושב כאן תומר ואנחנו איתו רוצים לרכז את כל המאמצים גם בציר האזרחי וגם בציר הממשלתי כדי לפעול בצורה טובה יותר ומתכללת

סימון מושיאשוילי: אתה איש מקצוע במשרד התפוצות

סימון מושיאשוילי:  מתי אתה חושב שכל הנקודות, כל האירועים, כל מה שאתה בעצם פירטת לנו כאן, ייתנו פירות?     

עמית אפרתי: מבחינתי כבר חלק מהדברים נותנים פירות

סימון מושיאשוילי: אני חושב שאנחנו מאחרים ואנחנו מפסידים

סימון מושיאשוילי:  אולי זה יהיה טוב לסיבוב הבא שאני מקווה שלא יהיה

סימון מושיאשוילי:  לסיבוב הזה, היינו צריכים לעשות את הדברים לפני שנתיים, בסיבוב לפני האחרון

סימון מושיאשוילי:  זה לא ללחוץ על כפתור וכולם עמדים לרשותנו

סימון מושיאשוילי:  לשנות דעת קהל, זה לא פשוט

עודד פורר: אני רוצה לשמוע את תומר אלדובי ואחריו ב-זום את קרול נוריאל מהליגה נגד השמצה

תומר אלדובי: אדוני היושב-ראש, תודה רבה

תומר אלדובי:  אני מנכ"ל התנועה למאבק באנטישמיות ברשת, עמותה שפועלת ארבע שנים להכשרות ולניטור תכנים אנטישמיים ומסיתים באמצעות הכשרה של מתנדבים

תומר אלדובי:  כל בני הנוער במדינת ישראל יכולים לקבל על זה נקודות לבגרות וסטודנטים ב-10 עד 15 מוסדות לימוד

תומר אלדובי:  כלומר, היקף המתנדבים הוא מאוד מאוד עשיר

תומר אלדובי:  זו עמותה אזרחית לכל דבר שלצערי לא מקבלת תמיכה ממשלתית ובכלל לא מקבלת תמיכה

תומר אלדובי:  מעולם לא קיבלנו שקל כתמיכה ממשלתית ולצערי אני גם לא רואה שזה הולך לקרות

תומר אלדובי:  שיתוף הפעולה עם משרד התפוצות בהקשר הטכנולוגי הוא מבורך וחשוב

תומר אלדובי:  שיתוף הפעולה עם משרד החוץ, העברנו הכשרה ל-150 סינים בעזרת החיבורים של משרד החוץ

תומר אלדובי:  הדברים האלה בהחלט חשובים

עודד פורר: כשאתה אומר העברנו הכשרה ל-150 סינים, זה נעשה במימון?     

תומר אלדובי: ספציפית זו פעולה שנעשתה במימון

תומר אלדובי:  כן

רות כהן-דאר: משרד החוץ עשה את החיבור

רות כהן-דאר:  זו הייתה בקשה שלנו בעקבות המצב בסין מתחילת המלחמה

תומר אלדובי: לצד זה האתגר שלנו כעמותה שלא מקבלת תקצוב הוא כמובן משאבים כדי להמשיך את הפעילות

תומר אלדובי:  חרף המשאבים המאוד מצומצמים מאז התחילה המלחמה גייסנו 3,000 מתנדבים שהצטרפו מכל העולם כמו מאוסטרליה ומארצות הברית, והמתנדבים האלה עוברים הכשרות - אני מזמין את כולם בוועדה להצטרף - כל שבוע כאשר זו הכשרה חינם לגמרי במטרה ללמוד איך אפשר להוריד אנטישמיות בצורה יעילה

תומר אלדובי:      לצד ההתגייסות הזאת אנחנו רואים עלייה של בערך פי שלושה בכמות התכנים האנטישמיים בחודש הראשון למלחמה

תומר אלדובי:  זה ביחס לתקופה המקבילה בשנה שעברה

תומר אלדובי:  אנחנו רואים שהעלייה הזאת ממשיכה לעלות, כלומר, יותר תכנים אנטישמיים, יותר תכנים אלימים שמתפרסמים, דבר שלאף אחד כאן הוא לא חדש

תומר אלדובי:  רשת טוויטר, רשת X, היא עדיין הרשת האנטישמית ביותר

תומר אלדובי:      לצד זה כן חשוב לי לומר ששיתוף הפעולה עם רשתות מתחזק בצורה מאוד משמעותית כולל נציגים של רשת טוויטר שעונים לנו באירופה ונציגים אחרים בכל העולם

תומר אלדובי:  אנחנו הבאנו לעלייה של שישה אחוזים בהסרת תכנים ביחס לשנה שעברה

תומר אלדובי:  כלומר, יש יותר אנטישמיות ומצליחים גם להסיר יותר תכנים אנטישמיים בשיתוף הרשתות

תומר אלדובי:      אני מסכים עם מה שאמר היושב-ראש בתחילת הדיון

תומר אלדובי:  במדינת ישראל אין לנו רגולציה אבל באירופה יש רגולציה פנטסטית ולכן בעוד חודש נהיה רשומים בצרפת, בדיוק כדי להשפיע על הרגולציה באירופה

עודד פורר: שאלה אחת למשרד התפוצות ולמשרד החוץ

עודד פורר:  האם יש לכם תקנות תמיכה שתומכות ב-Ngos לטובת מאבק באנטישמיות?     

עמית אפרתי: בוודאי

עמית אפרתי:  בהקשרים האלה למשרד יש שני אפיקי תקצוב כאשר אחד הוא דרך ווייסס אוף ישראל, מה שהיה בעבר קונצרט, שם אנחנו הוצאנו תקציב במתווה של מצ'ינג לארגוני החברה האזרחית

עמית אפרתי:  להבנתי תומר הגיש בקשה לקול קורא הזה

עמית אפרתי:  יש ועדה מקצועית שבוחנת וזה אמור לתקצב לא מעט פעילויות מארגוני חברה אזרחית

עמית אפרתי:  הדבר השני הוא תמיכות שהן 100 אחוזים מימון שלנו לפעילויות שהן בתחום התודעה

עמית אפרתי:  לשתי הפעילויות האלה הוקצו הרבה מאוד תקציבים

עמית אפרתי:  כרגע זה בבחינה

עמית אפרתי:  זה מסייע לעשרות ארגוני חברה אזרחית שפועלים

עודד פורר: אלה עמותות שביקשו תמיכה ועדיין לא נתתם תשובות? זו הכוונה?     

עמית אפרתי: לחלק כבר ניתנו תשובות ולחלק עדיין לא

עמית אפרתי:  כל מי שמגיש, המטרה היא לתת לו איזשהו מענה ולעשות את זה באופן מתגלגל

תומר אלדובי: אם יורשה לי להוסיף משפט 

תומר אלדובי:  ההסתדרות הציונית העולמית וביתנו עולמי, אלה שני גופים שכן הביעו נכונות ותמיכה, בתקווה שעוד גופים יצטרפו אלינו

עודד פורר: תודה

עודד פורר:  קרול נוריאל מהליגה נגש השמצה ב-זום ואחר כך חבר הכנסת משה רוט שהוא אחד המציעים

קרול נוריאל: תודה רבה כבוד היושב-ראש

קרול נוריאל:  אני מנכ"לית הליגה נגד השמצה בישראל

קרול נוריאל:  אני לא רוצה לחזור על דברים שנאמרו על הנתונים שאמרת בהתחלה אבל אני מקווה שהם זעזעו את כולם כששמעו על שיעורי האירועים האנטישמיים והעלייה שאנחנו רואים בחודשים האחרונים

קרול נוריאל:  אנחנו כל הזמן נוהגים לומר ששיעור העלייה הוא חסר תקדים אבל כאן שיעור העלייה לא יכול להיות מתואר במילה אחרת חוץ מאשר ממש השתוללות

קרול נוריאל:  אנחנו בהחלט רואים כאן שני מוקדים

קרול נוריאל:  מאחר דובר על נושא של רשתות חברתיות, אני רוצה לומר לחבר הכנסת שאמר שאנחנו לא מנצחים, שאני לא חושבת שיש כאן ניצחון ושאפילו יש לצפות לניצחון

קרול נוריאל:  צריך לתאם כאן את הציפיות

קרול נוריאל:  אני חושבת שמאמצים כמו של תומר ואחרים להוריד ולהפחית את הווליום ובעיקר לייצר לחברות - לא מנגנון פיקוח כי אנחנו לא יכולים לפקח עליהן - מנגנון שהן יהיו חייבות מטעם עצמן, זה בעצם הדבר המשמעותי

סימון מושיאשוילי: אנחנו לא יכולים לצפות לניצחון כי כל מה שנעשה, התחיל לפני חודשיים

עודד פורר: לא

עודד פורר:  לא נכון

קרול נוריאל: לא

קרול נוריאל:  אני לא חושבת

קרול נוריאל:  בוודאי לא הארגונים שלנו שעובדים זמן רב

סימון מושיאשוילי: אני לא מדבר על הארגון הספציפי שלך

עודד פורר: לא, זה לא התחיל לפני חודשיים

עודד פורר:  יש פרויקטים שאולי התחילו בחודשים האחרונים אבל מבחינת פעילות, הפעילות קיימת

סימון מושיאשוילי: אנחנו רואים את התוצאות

קרול נוריאל: אני רוצה לציין מוקד נוסף והוא מוקד שעלה לכותרות בשבועות האחרונים והוא מוקד מאוד מאוד מטריד ותכף אסביר למה

קרול נוריאל:  מדובר בקמפוסים

קרול נוריאל:  שם אסור להוריד את הרגל מהגז ואני אומר לכם למה

קרול נוריאל:  אין היום יהודי או יהודייה בארצות הברית שלא חוששים מהרגע שהם יצטרכו לשלוח את הילדים שלהם למוסדות הלימוד הגבוהים יותר ואני רוצה לומר שגם לבתי הספר

קרול נוריאל:  היום יש כבר גילויים אנטישמיים גם בגילי בתי הספר והדבר הזה מאוד מאוד מטריד יהודים ויהודיות ברחבי ארצות הברית

קרול נוריאל:  זה הדבר שאולי אנחנו צריכים לחשוב גם כמדינה, איך אנחנו נותנים לו מענה הולם

קרול נוריאל:  אנחנו ברמה הארגונית הקמנו קו חם פרו בונו לסטודנטים וסטודנטיות יהודים ברחבי ארצות הברית שנותן מענה משפטי לסוגיות של אנטישמיות, אבל אני רוצה להדגיש שנושא האנטישמיות הוא לא ראוי אך ורק למענה משפטי אלא רוב המקרים לא חוצים את הגבול הפלילי והם זקוקים למענה תודעתי

קרול נוריאל:  כאן אנחנו צריכים לשים דגש

קרול נוריאל:      הדבר השני שאני רוצה להדגיש, רק מכיוון שאנחנו מדברים בכנסת ישראל ואני חושבת שזה מאוד חשוב

קרול נוריאל:  אני קודם כל מודה על המאמצים של הוועדה הזו שמתכנסת הרבה וזה דבר מאוד מאוד חשוב

קרול נוריאל:  אני רוצה לעודד את כל חברי הבית לעשות את המאמצים מול פרלמנטרים ולהדגיש את הנושא של אנטישמיות לא כנושא יהודי ונושא של הקהילה היהודית אלא כנושא שלמדינות יש מחויבות לטפל בו כי זה באחריותן

קרול נוריאל:  כמובן גם להשמיע את קולכם אל מול הקהילות היהודיות שמאוד זקוקות לחיזוק והתאחדו לתמיכה בישראל וזקוקות לקול שלנו

עודד פורר: תודה

עודד פורר:  אני אבקש אחר כך התייחסות של משרד החוץ, האם אתם פועלים בעיקר במדינות השונות בארצות הברית על מנת להכריז על הציונות כערך מוגן

עודד פורר:  זה נושא שעלה כאן בוועדה כמה פעמים

עודד פורר:  זה משהו שיאפשר לקמפוסים מניעה של הרבה מהפעולות שם והגנה על החבר'ה שלנו שנמצאים שם

משה רוט: אני מבקש סליחה אם כבר דובר על פתרון לנושא אותו אני עומד להעלות ואז אדרבה, אני אשמח מאוד שתהיה רפואה לפני המכה

עודד פורר: לא נראה לי שאת הפתרון לאנטישמיות נצליח למצוא כאן

משה רוט: ברשות כבוד היושב-ראש, אני רוצה להעלות שלוש-ארבע נקודות שמתחברות לדבר אחד

משה רוט:  בנושא של אנטישמיות כן צריך שתהיה תוכנית פעולה שבנויה על אבני דרך שיכולים להגיד שיש הצלחה

משה רוט:  זה לא משהו שאפשר למגר או אפילו אין יעד למגר את האנטישמיות הפנימית שקיימת אלא הביטויים של אנטישמיות כלפי חוץ

משה רוט:  לכן תוכנית הפעולה כן חייבת להיות עם אבני דרך ואפילו משהו שאפשר לבחון את ההצלחה של הדבר

משה רוט:      כל הזמן להציף את הנושא של האנטישמיות כדי שלכל הפחות אנשים יתביישו לתמוך באנטישמיות

משה רוט:  צריך לשים את הדגש על הדבר הזה מאחר וזה אחד מכלי העבודה האפקטיביים בנושא

משה רוט:      כדי לחזק את זה, המדינה צריכה להשקיע משאבים בתחום של חוק ומשפט, דהיינו, בפועל לתבוע או לתמוך בארגונים שיכולים לעשות את העבודה הזאת

משה רוט:  לתבוע ארגונים שעוסקים באנטישמיות או מוסדות שמאפשרים לאנטישמיות להיות בשטח

משה רוט:  אף אחד לא תבע בבית המשפט למשל את הקמפוס בהרווארד למרות שהיה דיבור על כך, על שנתנו את השטח האוניברסיטה עבור האנטישמיות

עודד פורר: האמירה על הציונות כערך מוגן, זה משהו שמאפשר בקמפוסים להיאבק באנטישמיות ובחוסר יכולת של סטודנטים יהודים שם להתבטא

משה רוט: הייתי רוצה לשמוע מהמומחים שיושבים כאן – ואגב, תודה רבה לכל אלה שהגיעו, אנחנו מאוד מעריכים את זה – איך חושבים לפעול

משה רוט:  כמו שאמרתי קודם לכן בנושא של דרך פעולה, אחד הדברים הוא להגיש תביעות ועוד תביעות ועוד תביעות

משה רוט:  עצם הגשת התביעה מהווה כלי מרתיע וזה בנוסף למה שאמרתי קודם, להיות פוליטיקלי קורקט מבחינה ציבורית אבל להיות כך גם מבחינה משפטית כי בעיקר בארצות הברית זה כלי עבודה

משה רוט:        פעם הסתכלנו על אנטישמיות - מה שנקרא מעז יוצא מתוק – כמשהו שהוא גורם לעלייה

משה רוט:  הגישה הזאת היא גישה לא נכונה, לא צודקת ולא טובה

משה רוט:  אנחנו לא רוצים שתהיה אנטישמיות כדי שאנשים יבואו לארץ ישראל

משה רוט:  התבגרנו מהדבר הזה ולכן אם זה עוד קיים, חייבים להבין למה זה לא טוב

משה רוט:  אני לא רוצה להיכנס עכשיו להסבר למה זה לא נכון, אבל בפירוש זו גישה לא נכונה

משה רוט:      אני רוצה לומר שלציבור החרדי-הדתי יש כיפות והם עם חזות יהודית ובדרך כלל אלה הם שנפגעים מהאנטישמיות שברחוב

משה רוט:  צריך לתת את הדעת ולעבוד בצורה כזאת שדווקא אלה הם נפגעים יותר, תהיה להם היכולת להגן על עצמם

משה רוט:       אני חוזר לנקודה של חוק ומשפט ולנקודה של פוליטיקלי קורקט

משה רוט:  כל הזמן לחשוף ולתמוך בארגונים שעושים זאת ולעבוד בשיתוף פעולה

משה טור פז: אדוני היושב ראש, אני רוצה לגעת בשתי נקודות

משה טור פז:  אני חושב שבתוך כל המאבק – והוזכרו כאן פעמיים הקמפוסים – צריך לחשוב כאן ברמה אסטרטגית על מאבק מחדש על הקמפוסים המובילים

משה טור פז:  אני חושב שההפסד במאבק הזה, יש לו השלכות ארוכות טווח על היכולות של יהדות העולם וישראל

משה טור פז:  צריך לחשוב על כסף שנכנס לשם, כסף זר, ומצד שני גם הצלחות שהיו במלחמה הזאת

משה טור פז:  כמו המאבק בהרווארד, אני מכיר גם אחרים

משה טור פז:  אני חושב שאפשר ללמוד מהם מה אנחנו עושים נכון ומה אנחנו צריכים לעשות יותר כי המאבק הזה, יש לו הרבה מאוד השלכות על האליטה המנהיגותית של העולם

משה טור פז:      אני חושב שחלק ממה שאנחנו צריכים לצפות מהמשרדי הממשלתיים – ואתה התחלת לגעת בזה – זה חיבור המאמצים השונים

משה טור פז:  יש כאן הרבה מאוד כוחות יחסית קטנים שעובדים על משימה מאוד גדולה ואנחנו צריכים לראות איך המשרדים הממשלתיים בישראל שהוזכרו כאן, כמו משרד התפוצות ואחרים, יש להם את כל הכוחות האלה

משה טור פז:  גם במלחמה הזו יצאו הרבה מאוד כוחות אזרחיים חדשים להילחם על הסברה, להילחם באנטישמיות ואנחנו צריכים לראות איך הדבר הזה מקבל תאגוד עם הגופים הוותיקים כדי לעשות עבודה טובה יותר

סימון מושיאשוילי: כל העניין הוא שבעוד 20-15 שנים אותם חבר'ה צעירים יהיו המנהיגים של רוב המדינות

עודד פורר: רחל אוברמן

עודד פורר:  יש לכם מה להוסיף לדיון הזה בהיבט של ביטחון הקהילות?     

רחל אוברמן: אנחנו כמובן מייחסים חשיבות רבה לנושא ולחומרת האירועים

רחל אוברמן:  יחד עם זאת אנחנו גורם שמוביל את הסוגייה

רחל אוברמן:  אנחנו נמצאים בקשר עם המשרדים הרלוונטיים וכמובן שזה נושא שעולה בפגישות מדיניות, בפגישות שלנו עם גורמים מקבילים לנו וכיוצא בזה

עודד פורר: משרד המשפטים

עודד פורר:  עורכת הדין הילה טנא גלעד ב-זום

שלומית אבינח: לא הגיעה

עודד פורר: משרד המשפטים לא הגיע לדיון

עודד פורר:  אני חושב שזה חמור גם מבחינת תפיסת העולם וזה גם מצביע על תפיסת עולם לקויה שקיימת בממשלה לגבי המאבק באנטישמיות

עודד פורר:  אחד הדברים ואחד הכלים שאין לממשלת ישראל – אני אחזור ואומר זאת בכל דיון – הוא היכולת להתמודד רגולטורית עם הרשתות החברתיות

עודד פורר:  הרשתות החברתיות הן כלי להפצת מסרים אנטישמיים בהיקפים חסרי תקדים

עודד פורר:  זאת התמודדות אחרת לחלוטין מזו שהכרנו בעבר

עודד פורר:  כשם שיש באירופה חקיקה רלוונטית שמאפשרת לממשלות לפעול להסרת תכנים, בין היתר באמצעות הטלת סנקציות כלכליות על אותם גופים, חייב להיות הכלי הזה בידי הממשלה

עודד פורר:  לא יכול להיות שאנחנו כאן בעניין הזה עוצמים את העיניים ואומרים שזה לא ענייננו

עודד פורר:  שיהיה ברור, הכול הוא וולונטרי

עודד פורר:  הפניות שמעביר משרד התפוצות למשרד המשפטים, משרד המשפטים פונה לרשתות שברצותן הטוב מסירות וברצותן, לא

עודד פורר:  אין כאן כל אמצעי וכמו שאמר חבר הכנסת רוט, גם כאן צריך את האפקט המצנן

עודד פורר:  כאשר הרשתות ידעו שיש כלי אכיפה לממשלה, פנייה של הממשלה תקבל יחס אחר

עודד פורר:       שר התקשורת רצה לפעול בעניין הזה, שר המשפטים סירב לנושא הזה

עודד פורר:  הייתה כאן הצעת חוק שהתחילה להתגלגל בכנסת ועברה בממשלה הקודמת לקראת קריאה ראשונה

עודד פורר:  אני לקחתי את הצעת החוק הזאת וחידשתי אותה

עודד פורר:  זה כלי בידי הממשלה

עודד פורר:  אני לא מצליח להבין את הרצון של הממשלה לברוח מהנושא הזה

עודד פורר:  אני לא יודע למי יש איזשהו אינטרס שהרשתות החברתיות יוכלו להפיץ מסרים כאלה ודיס-אינפורמציה כזאת ושקרים ברשת וכאילו מצד הממשלה אף אחד לא יעצור את השקרים שמופצים

עודד פורר:  במובן הזה, זה פשוט לקחת ולהתאים את החקיקה שקיימת באיחוד האירופי לחקיקה כאן

עודד פורר:  אנחנו לא מבקשים להמציא את הגלגל

משה רוט: אנחנו היינו אמורים להיות בראש

עודד פורר: אנחנו בדיוק הפוך

עודד פורר:  יש לי מחשבות למה הממשלה לא רוצה לקדם את זה אבל לא אשתף אותן כאן

רקפת גינסברג: התנועה המסורתית

רקפת גינסברג:  בוקר טוב

רקפת גינסברג:  אני רוצה להודות ליושב-ראש הוועדה ולחברי הכנסת

רקפת גינסברג:  אני חושבת שזאת ישיבה מאוד מאוד חשובה לדבר על אנטישמיות ולדאוג למה שקורה לעם היהודי מחוץ למדינת ישראל

רקפת גינסברג:  זה לא ברור מאליו

רקפת גינסברג:  אנחנו בדרך כלל דואגים איך הם דואגים לנו

רקפת גינסברג:  להתייחס אליהם, לשים אותם במרכז – זאת אמירה מאוד חשובה של הוועדה הזאת בכנסת הזו ועליה אני רוצה לברך

רקפת גינסברג:      אני רוצה להזכיר לכולנו שכאשר אנחנו מדברים על אנטישמיות ואנחנו מדברים על הקשר למדינת ישראל, אנחנו לא מדברים על שחור או לבן, אנחנו לא מדברים על רוב אלא אנחנו מדברים גם על היכולת להיות גם במקום שבו יש ביקורת ויש התמודדות

רקפת גינסברג:  יש הרבה מאוד יהודים בעולם היום שמסתובבים ומרגישים שהם צריכים לבחור בין הסכמה מוחלטת למדינת ישראל לבין היכולת שלהם לחיות עם אהבה וקשר שזה הבית שלהם והם יכולים כמו כולנו להרגיש בתוך הדמוקרטיה הזו שאפשר גם להתמודד, לשאול שאלות ולהעביר ביקורת

רקפת גינסברג:  הרבה פעמים אנחנו נוטים להתייחס אל היהודים האלה כאילו הם מחוץ לגדר

רקפת גינסברג:      אני רוצה להחזיר אותנו להבנה שהייתה לנו רגע לפני ה-7 באוקטובר ולזכור שעם ישראל הוא מאוד מאוד מגוון ויהדות העולם היא מאוד מאוד מגוונת והבית הזה צריך להכיל אותם עם האהבה ועם הביקורת ועם השאלות כי כל היהודים האלה שנהגנו לפעמים - או שהכנסת הזו או שאנשים בכנסת הזו נהגו לפעמים – להשמיץ באו וביום ה-8 באוקטובר גייסו מיליונים כדי לעזור

עודד פורר: פרופ' דינה פורת שנמצאת ב-זום

דינה פורת: תודה

דינה פורת:  בקצרה

דינה פורת:  הייתי מאוד רוצה להגיב על שני דברים

דינה פורת:  אתם דיברתם על ניצחון או הישגים או תוצאות

דינה פורת:  אני רוצה להצטרף לדברים של קרול

דינה פורת:  יש גופים שעובדים שנים, לא חודשים ולא מה-7 באוקטובר, והתוצאות תלויות גם במאמצים החשובים שאתם מזכירים כאן כמו חקיקה, רגולציה, התגייסות וכולי, כל מה שנאמר כאן, אבל בבקשה, קחו בחשבון שמסכת של גורמים שבכלל לא תלויים בנו היא זו שעובדת מאחורי הקלעים ואני אומר אותה במשפט אחד בקיצור: בורות נוראית בקרב מוחים שבכלל לא יודעים על מה הם מדברים ונגד מי הם מוחים

דינה פורת:  כסף קטן סעודי ואיראני נשפך לאוניברסיטאות, נשפך למוסדות

דינה פורת:  מהגרים והמשפחות הבאות שלהם באירופה, מהגרים שעוד מעט ארצות הברית מאבדת את הרוב הלבן שאוטומטית שמים את ישראל והיהודים בצד שהוא המדכא, הלבן, וכך גם באוניברסיטאות שדואגות מאוד לכל המיעוטים אבל רק לא ליהודים

דינה פורת:      הבינה המלאכותית עכשיו ממציאה כל מה שהיא רוצה וברשתות הכול עף בשנייה

דינה פורת:  לפי מכשירי מדידה שישנם גם במשרד התפוצות ובמיוחד גם בקונגרס היהודי כל 80 שניות יש אירוע אנטישמי

דינה פורת:  חברים, יש את השיקולים הפוליטיים העולמיים

דינה פורת:  איראן, רוסיה וסין אוטומטית נגדך

דינה פורת:  איראן מפעילה בלי סוף כסף, המון כסף במדיה ובתקשורת

דינה פורת:  חברים, יש כאן כוחות עולמיים תרבותיים שצריך להבין את הרקע למצב ולא לבקש פתרונות קסם

עודד פורר: תודה

עודד פורר:  משרד המשפטים, הילה טנא גלעד ב-זום

הילה טנא גלעד: אני מייעוץ וחקיקה

הילה טנא גלעד:  נמצאת כאן גם עורכת דין עידית ריס מהמחלקה החוקתית במשרד

הילה טנא גלעד:  אני אשלים שאנחנו כמובן עושים שיתוף פעולה עם המשרדים הרלוונטיים כדי להתמודד מול נושא האנטישמיות

עודד פורר: השאלה שלי היא לגבי החקיקה

הילה טנא גלעד: לגבי החקיקה, אני אבקש שעידית תשלים כי היא מהמחלקה הרלוונטית

עידית ריס: אני אומר מה שאמרנו בדיון הקודם

עידית ריס:  אנחנו פועלים בהתאם לצורך שעולה על ידי גורמי המקצוע בממשלה

עידית ריס:  עד כה לא עלה הצורך לקידום חקיקה בנושא מעבר לאפיק הוולונטרי

עודד פורר:  זאת אומרת, הוא עלה בממשלה הקודמת כאשר גדעון סער היה שר המשפטים ועכשיו זה לא עולה

עידית ריס: הוא נבחן בממשלה הקודמת ובחודשים האחרונים הוא נבחן על ידי השר ולא עלה צורך מהגורמים שעוסקים בתחום לקדם חקיקה שעושה מעבר לפעילות הוולונטרית שיש לה הישגים לא מועטים

עידית ריס:  אם יעלה צורך כזה, אנחנו כמובן ניכנס לדברים ונתייחס אליהם

רחלי ברץ ריקס: ההסתדרות הציונית העולמית

רחלי ברץ ריקס:  שנת 2023 התחילה דווקא בירידה וחשבנו שזו הולכת להיות שנה יותר טובה אחרי המאמצים שהושקעו

רחלי ברץ ריקס:  בתחילת השנה היה גם הנאום של ביידן והוא נתן איזשהו דוח שהולכת להיות שנה יותר טובה אבל לצערי הרב אנחנו רואים שהשנה נגמרת בעלייה של 235 אחוזים יותר מכפי שהיה בשנה החולפת

רחלי ברץ ריקס:  המספרים האלה קשים

רחלי ברץ ריקס:  אנחנו רואים את הפיק אחרי אירועי ה-7 באוקטובר

רחלי ברץ ריקס:      אני רוצה להתייחס להטעיה של הנתונים

רחלי ברץ ריקס:  צריכים להסתכל על כך שכולנו מדברים כרגע וחושבים ארצות הברית אבל ככל הנראה אלה גם הטעיות של הדיווח

רחלי ברץ ריקס:  יש הרבה מאוד אירועים שקורים גם במקומות שהם שלא ארצות הברית

רחלי ברץ ריקס:      הנקודה השנייה שאני רוצה להעלות ואני פונה לבית הזה שנקרא כנסת ישראל

רחלי ברץ ריקס:  יש לנו כרגע בעיה להגיש תלונות/תביעות כנגד אוטו-אנטישמיות

רחלי ברץ ריקס:  זאת אומרת, גורמים ישראלים שנמצאים בחוץ לארץ ועושים הכחשת שואה, עושים דה-לגיטימציה למדינת ישראל וכאשר אנחנו פונים לרשויות במדינת ישראל, לא ניתן להגיש נגדם תלונה ואין אפשרות לשלול אזרחות או לטפל בהם בכלים משפטיים

רחלי ברץ ריקס:  יותר מזה, אנחנו חשופים להגשה של תלונות דיבה בגין ישראלים שממשיכים לספר שקרים כנגד מדינת ישראל

רחלי ברץ ריקס:  זו נקודה שאני אשמח שבית המחוקקים שלנו יבחן אותה

עודד פורר: לפי משרד המשפטים אין בעיה באנטישמיות

אנה קיסלנסקי: התנועה הרפורמית

אנה קיסלנסקי:  אני חוזרת מביקור בארצות הברית בו הייתה לי אינטראקציה עם הקהילה היהודית הרפורמית, עם התנועה הרפורמית בצפון אמריקה, שמייצגת שני מיליון יהודים

אנה קיסלנסקי:  התחושות בקהילות עצמן הן באמת תחושות שדומות לתחושות שתוארו כאן - של הרבה מאוד בדידות, גם גילויי אנטישמיות, גם סיטואציות בהן הם מרגישים שהאנשים שהם היו איתם בדיאלוג, הקהילה הנוצרית והקהילה המוסלמית, היפנו להם עורף

אנה קיסלנסקי:  זה באמת כואב ואנחנו מנסים לעשות מה שאנחנו יכולים באמצעות הקשרים שלנו

אנה קיסלנסקי:      יחד עם זאת הדאגה הגדולה היא סביב מה שחווה הדור הצעיר כי הדור הצעיר, גם הדור שלא נפגע מאנטישמיות ישירה, עדיין מרגיש הרבה פעמים שהוא לא רוצה להיכנס לזה, ישראל עכשיו במלחמה והוא לא יבליט את הזהות שלו

אנה קיסלנסקי:  בזה אני רואה סכנה

אנה קיסלנסקי:  לכן לדעתי הכלים להתמודדות הם לא רק מאבק ברשת ומאבק באנטישמיות שגם זה מאוד מאוד חשוב אבל גם צריך להשקיע באלמנטים של חינוך, בעשייה חינוכית משמעותית שגם לישראל ולמשרדים כמו משרד התפוצות צריך להיות חלק בה עם ישראלים, במיוחד עם ישראלים צעירים שיש להם ערכים דומים והם יכולים לתת לצעירים הצפון אמריקאים קצת יותר כלים להתמודד עם הסיטואציות כאשר הם נאלצים להתבייש בזהות היהודית שלהם

עודד פורר: ד"ר אבי קורב, אחרונת הדוברים

עודד פורר:  (באנגלית:) בקצרה, בבקשה

אבי קורב: (נושאת דברים בשפה האנגלית, להלן תרגום חופשי)     היי, אני ד"ר אבי קורב, ממרכז סימון ויזנטל בלוס אנג'לס

אבי קורב:  אנחנו ארגון בינלאומי

אבי קורב:  אנחנו שמנו לב לעלייה דרסטית

אבי קורב:  ניטרנו שנאה באונליין כבר למעלה מ-30 שנים, עוד מתקופת ה-BBS ודברים כאלה

אבי קורב:  אנחנו מוצאים שרגולציה בחלק מהמקרים לא עובדת, ואנחנו צריכים לעבוד מאוד קשה מול ספקים, כדי שיורידו את החומר

אבי קורב:  בנוסף, אנחנו שמים לב למשחקים

אבי קורב:  משחק זה בעיה בימים אלה, במיוחד מאז ה-7 באוקטובר

אבי קורב:  זה בוער כיום

אבי קורב:  אנחנו גם שמים לב שאפליקציית "טלגרם" היא בסיס לעוד טרור, לעוד שנאה, לעוד אנטישמיות, שאתה יכול להתמודד איתם

אבי קורב:       עוד הבחנה שלנו היא ש"טיקטוק" היא בעייתית

אבי קורב:  אנחנו ניסינו לעבוד עם בתי ספר, הורים, סוכנויות ממשלתיות, כדי שיורידו את האפליקציה מהטלפונים של האנשים הצעירים, כי הם פשוט לא מבינים מול מה הם מתמודדים, וזה יכול לשנות את הדעה שלהם לכיוון הלא נכון

אבי קורב:  אנחנו צריכים עזרה מהממשלה, אנחנו צריכים לעבוד עם הממשלה

אבי קורב:  אחד המאמצים העיקריים שלנו כיום הוא עבודה מול שוטרים – חינוכם על מה שהם רואים בקהילה, כי הם לא יודעים

אבי קורב:  הם פשוט לא יודעים

אבי קורב:  אני מעריכה מאוד את זה שאני כאן, אני אסירת תודה

אבי קורב:  ואנחנו, כארגון, רוצים לעזור בכל דרך שאנחנו יכולים

אבי קורב:  תודה

עודד פורר: (נושא דברים בשפה האנגלית, להלן תרגום חופשי)     תודה, תודה רבה על כל העבודה שאתם עושים במשך שנים רבות

עודד פורר:      (חוזר לשאת דברים בשפה העברית)     אני רוצה לסכם את הדיון המהיר

עודד פורר:  זה דיון ששי שהוועדה מקיימת בנושא הזה של המאבק באנטישמיות

עודד פורר:  אני רוצה דווקא לסיים אותו ולסכם אותו מהדברים האחרונים שאמרה ד"ר אבי קורב

עודד פורר:  באמת, אנחנו צריכים עזרה מהממשלות

עודד פורר:  ברור לחלוטין שבהתמודדות הזאת חייבים שילוב ידיים של הממשלות

עודד פורר:  אני אומר כאן לממשלת ישראל, ואני אומר את זה גם לשר המשפטים ואני מבקש שנוציא לו עוד מכתב, זה פשוט מאכזב ששר המשפטים אומר שהוא לא רואה צורך בהסדר חקיקתי בשני פרמטרים - אני מקבל את מה שאמרה כאן נציגת ההסתדרות הציונית - כאשר האחד הוא מול בעלי תעודת זהות ישראלית שנמצאים בחוץ לארץ ומפיצים תכנים אנטישמיים

עודד פורר:  הם הכי קשים עבורנו וחייבת להיות דרך התמודדות משפטית איתם

עודד פורר:  הדבר השני הוא התמודדות אל מול הרשתות החברתיות

עודד פורר:  העלייה הגדולה ביותר שרואים היא דרך הרשתות החברתיות וכל פעם זה ממציא משהו חדש וממשלת ישראל כאילו אומרת שהיא לא צריכה כלים להתמודד עם זה

עודד פורר:  לא מצליח להבין את האירוע הזה שבעיניי הוא חמור והוא פוגע בביטחון הלאומי של מדינת ישראל

עודד פורר:  העלייה הזו באנטישמיות פוגעת בביטחון הלאומי של מדינת ישראל

עודד פורר:  אני מסכים עם מה שאמרו כאן המציעים, שזה משליך דרמטית על הדור הבא של ההנהגה בכל מדינות העולם כי הם בסוף חשופים לתכנים האלה

עודד פורר:       בהקשר הזה המאבק באנטישמיות הוא מאבק סיזיפי, הוא מאבק שאנחנו כל הזמן נלחמים באבן הזאת

עודד פורר:  ברגע שנתייאש, נתרסק ולכן אנחנו צריכים להמשיך עוד ועוד וכל פעם לדחוף את האבן הזו כלפי מעלה כדי היא לא תדרוס אותנו ולמאבק הזה כולם צריכים להיות רתומים

עודד פורר:      אני דורש ששר המשפטים יקדם את החקיקה שנוגעת למניעת ביצוע עבירות באמצעות פרסום באינטרנט

עודד פורר:  אני קורא לחברי הכנסת שרוצים להצטרף להצעת החוק הזאת לחתום עליה

עודד פורר:  זאת הצעת חוק שכבר הייתה בכנסות קודמות, גדעון סער קידם אותה בזמנו, קידם אותה גם כשר המשפטים, והיא קריטית

עודד פורר:  היא קריטית למאבק באנטישמיות ולכלים שנמצאים בידינו

עודד פורר:      הדבר השני שאני מבקש משר המשפטים הוא לקדם חקיקה שתאפשר גם מאבק כנגד אנטישמיות של מפעילים בעלי תעודת זהות ישראלית בחוץ לארץ

עודד פורר:      לגבי התקציב

עודד פורר:  משרד החוץ, אני לא מקבל את זה שיש תקציב של מאות אלפי שקלים בודדים לשגרירים לטובת פעולות של מאבק באנטישמיות

עודד פורר:  אם נשפך כאן כסף איראני, קטארי ומעוד מקומות, ואנחנו צריכים להתמודד עם הרבה מאוד מדינות שעומדות מאחורי ההפצה של תכנים אנטישמיים, לא יכול להיות שהכלים שאנחנו נותנים לשגרירים שלנו הם מאות אלפי שקלים בודדים

עודד פורר:  כולנו פגשנו שגרירים בכמה וכמה מדינות בעולם ויודעים שכמעט ובכלל אין להם תקציב לפעילות

עודד פורר:  הם יכולים לנסוע להגיש את כתב ההאמנה ולחזור בחזרה למשרד ולטפל בבעיות קונסולריות

עודד פורר:  אם אנחנו רוצים להתמודד עם זה, לשגרירים תהיה יכולת, אם ניתן להם כלים

עודד פורר:  אם ניתן להם כלים, הם גם יודעים לעשות את העבודה, הם גם בעלי מעמד במדינות האלה וחייבים לתת להם תקציב

עודד פורר:  כאן צריך להיות מהמדינה תקציב גדול פי כמה עשרות מזה שנמצא היום כדי לאפשר לשגרירים התמודדות

עודד פורר:  זו פנייה שלי לשר החוץ ולשר האוצר בואך תקציב 2024 והתיקונים שעוד יביאו

עודד פורר:      עוד בקשה לשר החוץ והיא לפעול באמצעות השגריר בארצות הברית והקונסולים במדינות השונות לכך שהציונות תוכרז כערך מוגן בקמפוסים

עודד פורר:  זה כבר עלה כמה פעמים בדיונים

עודד פורר:  ביקשתי את זה מהתנועות ומהפדרציות היהודיות במדינות האלה אבל עדיין הם באים כגופים וולונטריים

עודד פורר:  אני מבקש שזאת תהיה פנייה מול המדינות, מול מזכירי החינוך במדינות השונות ומול שר החינוך האמריקאי, בטח אחרי מה שראינו כאן בשלושת החודשים האחרונים

עודד פורר:  אני חייב לומר שבמאבק באנטישמיות מול מה שקרה באוניברסיטאות, כן נשא פירות

עודד פורר:  אי אפשר לזלזל בזה שבסוף שתי ראשי מוסדות הגישו מכתב התפטרות

עודד פורר:  זו אמירה שגם אנחנו יודעים לצאת למאבק שכנגד

עודד פורר:  ההכרזה על הציונות כערך מוגן תאפשר לסטודנטים היהודים בקמפוסים השונים בעולם לקיים את אורח החיים שלהם עם המסרים שלהם ועם הפעילות שלהם בלי שהם מאוימים

עודד פורר:  צריך להבין שהם ממש מאוימים על ידי גורמים קיצוניים אנטישמיים פלסטינים שמפיצים שקרים, דיס-אינפורמציות ועלילות דם

עודד פורר:       אלה שלושת הדברים שאני מבקש, שניים למשרד החוץ ואחד שמחולק לשניים לשר המשפטים

משה רוט: זה גם כולל תוכנית פעולה

עודד פורר: אני חייב לומר שאפשר לומר שזאת תוכנית הפעולה

עודד פורר:  אם נוכל להגיע לישיבה הבאה ולומר שקידמנו חקיקה, הצלחנו להשיג הישג

עודד פורר:  אגב, כמו שנאבקו ב-BDS

עודד פורר:  גם שם הייתה חקיקה שעברה מדינה, מדינה, מדינה של אנטי חרמות על ישראל וזה עבד

משה רוט: זה נשא פירות

משה רוט:  התכוונתי לתוכנית פעולה לשגרירים

משה רוט:  לתת להם כלי עבודה

עודד פורר: נכון

משה רוט: אנחנו כמובן מצטרפים לדברים

משה רוט:  תודה

עודד פורר: תודה רבה

עודד פורר:  הישיבה נעולה